สรุปภาวะตลาดต่างประเทศ ประจำวันที่ 19 พ.ย. 2564
สรุปภาวะตลาดต่างประเทศ ประจำวันที่ 19 พ.ย. 2564
22 พ.ย. 2564

ดัชนีดาวโจนส์ตลาดหุ้นนิวยอร์กปิดลบในวันศุกร์ (19 พ.ย.) โดยลดลงเป็นวันที่ 4 ในรอบ 5 วันทำการที่ผ่านมา เนื่องจากนักลงทุนวิตกกังวลเกี่ยวกับการแพร่ระบาดของโรคโควิด-19 ระลอกใหม่ในยุโรป และการบังคับใช้มาตรการล็อกดาวน์ซึ่งจะกระทบเศรษฐกิจโลก
ดัชนีเฉลี่ยอุตสาหกรรมดาวโจนส์ปิดที่ 35,601.98 จุด ลดลง 268.97 จุด หรือ -0.75%, ดัชนี S&amp;P500 ปิดที่ 4,697.96 จุด ลดลง 6.58 จุด หรือ -0.14% และดัชนี Nasdaq ปิดที่ 16,057.44 จุด เพิ่มขึ้น 63.73 จุด หรือ +0.40%
ตลาดหุ้นยุโรปปิดลบในวันศุกร์ (19 พ.ย.) โดยปรับตัวลงเป็นวันที่สองติดต่อกัน หลังถูกกดดันจากความวิตกเกี่ยวกับมาตรการล็อกดาวน์รอบใหม่ในยุโรปเพื่อควบคุมการแพร่ระบาดของโรคโควิด-19
ดัชนี Stoxx Europe 600 ปิดที่ 486.08 จุด ลดลง 1.62 จุด หรือ -0.33% และปิดตลาดสัปดาห์นี้ ลดลง 0.1%
ดัชนี CAC-40 ตลาดหุ้นฝรั่งเศสปิดที่ 7,112.29 จุด ลดลง 29.69 จุด หรือ -0.42%, ดัชนี DAX ตลาดหุ้นเยอรมนีปิดที่ 16,159.97 จุด ลดลง 61.76 จุด หรือ -0.38% และดัชนี FTSE 100 ตลาดหุ้นลอนดอนปิดที่ 7,223.57 จุด ลดลง 32.39 จุด หรือ -0.45%
ตลาดหุ้นลอนดอนปิดลบในวันศุกร์ (19 พ.ย.) โดยถูกกดดันจากหุ้นกลุ่มสินค้าโภคภัณฑ์และกลุ่มเดินทางที่ร่วงลงจากความวิตกเกี่ยวกับการดำเนินมาตรการล็อกดาวน์รอบใหม่ในยุโรปเพื่อควบคุมการแพร่ระบาดของโรคโควิด-19 นอกจากนี้ ความวิตกเกี่ยวกับแนวโน้มการปรับขึ้นอัตราดอกเบี้ยในอังกฤษหลังการเปิดเผยข้อมูลเศรษฐกิจที่แข็งแกร่งนั้น ได้ฉุดดัชนี FTSE 100 ปรับตัวลงในสัปดาห์นี้เป็นสัปดาห์แรกในรอบ 4 สัปดาห์
ดัชนี FTSE 100 ตลาดหุ้นลอนดอนปิดที่ 7,223.57 จุด ลดลง 32.39 จุด หรือ -0.45%
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงในวันศุกร์ (19 พ.ย.) เนื่องจากนักลงทุนวิตกว่าจำนวนผู้ติดเชื้อโควิด-19 ที่เพิ่มขึ้นในยุโรปจะชะลอการฟื้นตัวของเศรษฐกิจและกระทบความต้องการใช้น้ำมัน นอกจากนี้ นักลงทุนยังคาดว่า สหรัฐและจีนอาจจะระบายน้ำมันออกจากคลังสำรองทางยุทธศาสตร์เพื่อทำให้ราคาน้ำมันลดลง
ทั้งนี้ สัญญาน้ำมันดิบ WTI ส่งมอบเดือนธ.ค. ร่วงลง 2.91 ดอลลาร์ หรือ 3.7% ปิดที่ 76.10 ดอลลาร์/บาร์เรล และในรอบสัปดาห์นี้ ร่วงลง 5.8%
สัญญาน้ำมันดิบเบรนท์ (BRENT) ส่งมอบเดือนม.ค. ร่วงลง 2.35 ดอลลาร์ หรือ 2.9% ปิดที่ 78.89 ดอลลาร์/บาร์เรล และในรอบสัปดาห์นี้ ร่วงลง 4%
สัญญาทองคำตลาดนิวยอร์กปิดลบในวันศุกร์ (19 พ.ย.) ที่ระดับต่ำสุดในรอบกว่า 1 สัปดาห์ โดยปรับตัวลงตามราคาน้ำมันที่ดิ่งลงอย่างหนัก และยังถูกกดดันจากการที่ดอลลาร์สหรัฐแข็งค่าขึ้นแตะระดับสูงสุดในรอบราว 16 เดือน
ทั้งนี้ สัญญาทองคำตลาด COMEX (Commodity Exchange) ส่งมอบเดือนธ.ค. ลดลง 9.8 ดอลลาร์ หรือ 0.53% ปิดที่ 1,851.6 ดอลลาร์/ออนซ์ และปรับตัวลงราว 0.9% ในรอบสัปดาห์นี้
สัญญาโลหะเงินส่งมอบเดือนธ.ค. ลดลง 11.9 เซนต์ หรือ 0.48% ปิดที่ 24.781 ดอลลาร์/ออนซ์
สัญญาพลาตินัมส่งมอบเดือนม.ค. ลดลง 20.4 ดอลลาร์ หรือ 1.93% ปิดที่ 1,036 ดอลลาร์/ออนซ์
สัญญาพัลลาเดียมส่งมอบเดือนธ.ค. ร่วงลง 64.20 ดอลลาร์ หรือ 3% ปิดที่ 2,073.20 ดอลลาร์/ออนซ์
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กในวันศุกร์ (19 พ.ย.) โดยได้แรงหนุนจากความต้องการซื้อสกุลเงินปลอดภัยเพิ่มขึ้น ท่ามกลางความวิตกเกี่ยวกับการแพร่ระบาดของโรคโควิด-19
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.52% แตะที่ 96.0384 เมื่อคืนนี้
ดอลลาร์สหรัฐแข็งค่าเมื่อเทียบกับฟรังก์สวิส ที่ระดับ 0.9286 ฟรังก์ จากระดับ 0.9255 ฟรังก์ และดอลลาร์สหรัฐแข็งค่าเมื่อเทียบกับดอลลาร์แคนาดา ที่ระดับ 1.2660 ดอลลาร์แคนาดา จากระดับ 1.2607 ดอลลาร์แคนาดา แต่ดอลลาร์อ่อนค่าเมื่อเทียบกับเงินเยน ที่ระดับ 113.95 เยน จากระดับ 114.22 เยน
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1289 ดอลลาร์ จากระดับ 1.1372 ดอลลาร์, เงินปอนด์อ่อนค่าลงแตะที่ระดับ 1.3446 ดอลลาร์ จากระดับ 1.3499 ดอลลาร์ และดอลลาร์ออสเตรเลียอ่อนค่าลง สู่ระดับ 0.7235 ดอลลาร์สหรัฐ จากระดับ 0.7274 ดอลลาร์สหรัฐ